ธนาคารทหารไทยชี้เศรษฐกิจปีนี้โต 3.5%
ธนาคารทหารไทยคาดค่าเงินบาทสิ้นปีนี้แข็งค่าขึ้นเล็กน้อยมาอยู่ที่ะดับ 35.50 บาท ชี้เศรษฐกิจโตสูงขึ้นจาก 3.3% เป็น 3.5%
23 ม.ค. 2560

ธนาคารทหารไทยคาดค่าเงินบาทสิ้นปีนี้แข็งค่าขึ้นเล็กน้อยมาอยู่ที่ะดับ 35.50 บาท ชี้เศรษฐกิจโตสูงขึ้นจาก 3.3% เป็น 3.5% 
นายศรัณย์ ภู่พัฒน์ รองกรรมการผู้จัดการใหญ่ หัวหน้าเจ้าหน้าที่บริหารธุรกิจตลาดทุน ธนาคารทหารไทย (ทีเอ็มบี)  กล่าวว่า ในปี 2560 นอกจากปัจจัยพี้นฐานทางเศรษฐกิจแล้ว การเคลื่อนไหวของปัจจัยทางการเมืองจะมีผลอย่างมากต่อการเคลื่อนไหวของอัตราแลกเปลี่ยน ตลาดเงิน และตลาดทุน โดยปีนี้คาดว่าค่าเงินบาทในปลายปีจะอยู่ที่ระดับ 35.50 บาท/เหรียญสหรัฐ เทียบกับปีที่ผ่านมาที่ปิดตลาดที่ระดับ 35.80 บาท ซึ่งปรับแข็งค่าขึ้นบ้าง 
อย่างไรก็ดี เงินบาทปีนี้น่าจะเคลื่อนไหวผันผวนน้อยกว่าปีที่ผ่านมา ที่มีค่าความผันผวนมากกว่า 5% ซึ่งความผันผวนปีนี้น่าจะปรับตัวตามความคาดหวังของตลาดในเหตุการณ์ต่างๆในโลกที่จะเกิดจึ้นจริง เช่น การดำเนินนโยบายขิงประธานาธิดีทรัมป์จะที่เกิดขึ้นจริงได้แค่ไหน ผลที่จะเกิดขึ้นจริงของแบร็กซิต การเลือกตั้งในหลายประเทศในยุโรป เช่น เนเธอร์แลนด์ ฝรั่งเศส และเยอรมัน  
"ปีนี้เศรษฐกิจไทยยังขยายตัวได้ที่ระดับ 3.5% สูงขึ้นจากที่เคยคาดไว้เดิมที่ 3.3% เพียงแต่คนยังไม่รู้สึกว่าเศรษฐกิจดีขึ้น เนื่องจากเศรษฐกิจยังโตไม่กระจาย โดยโตจากการลงทุนภาครัฐ และการท่องเที่ยวเป็นหลัก  ส่วนการบริโภคและการลงทุนภาคเอกชนมีทิศทางฟื้นตัวขึ้น แต่ยังต่ำกว่าระดับศักยภาพ ขณะที่ดอกเบี้ยนโยบายปีนี้ยังมองว่าคณะกรรมการนโยบายการเงิน (กนง.) น่าจะคงไว้ที่ 1.5% ตลอดปี แต่อัตราดอกเบี้ยเงินกู้ (MLR) และดอกเบี้ยเงินฝากของธนาคารพ่ณิชย์อาจปรับขึ้น ตามความต้องการกู้ที่อาจปรับขึ้น และสภาพคล่องในตลาดที่ลดลงบ้าง ส่วนหนึ่งจากต้นทุนการออกหุ้นกู้เอกชนเริ่มสูงขึ้น ทำให้การระดมทุนของเอกชนอาจหันมากู้ธนาคารแทน" นายศรัณย์กล่าว